**Likumprojekta “Grozījumi Latvijas Republikas valsts robežas likumā” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Likumprojekts paredz Ministru kabinetam noteikt kārtību, kādā ārvalstu valsts dienesta kuģi, ienāk un uzturas Latvijas Republikas teritoriālajā jūrā, iekšējos ūdeņos un ostās, kā arī iziet no teritoriālās jūras, iekšējiem ūdeņiem un ostām.  Likumprojekta spēkā stāšanās paredzēta normatīvajos aktos noteiktajā vispārējā kārtībā. |

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | Aizsardzības ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Valsts dienesta kuģi ir kuģi, kuri paredzēti valsts dienestu funkciju (valsts robežas apsardzība, vides aizsardzība, avāriju novēršana u.c.) veikšanai. ANO Jūras tiesību konvencijas 32. pants nosaka, ka valsts dienesta kuģiem, kas tiek izmantoti nekomerciālos nolūkos, t.i., savu tiešu funkciju veikšanai, ir piemērojama imunitāte, tāpat kā karakuģiem. Tā kā valsts dienesta kuģi statusa ziņā tiek pielīdzināti karakuģiem, tiem tiek piemērota diplomātiskā neaizskaramība. Uz karakuģiem attiecas atsevišķi Ministru kabineta noteikumi Nr. 108 “Kārtība, kādā ārvalstu karakuģi ienāk un uzturas Latvijas Republikas teritoriālajā jūrā, iekšējos ūdeņos un ostās un iziet no tām”, kas paredz piešķirt ienākšanas atļauju diplomātiskā ceļā, turklāt, ja Latvijas Republikas teritoriālajā jūrā, iekšējos ūdeņos un ostās vēlas ienākt karakuģis no ārvalstīm, kas nav ES un NATO sastāvā, ienākšanas atļauja tiek saskaņota ar Aizsardzības ministriju. Savukārt šobrīd spēkā esošie normatīvie akti nenosaka īpašu kārtību, kādā Latvijas Republikas teritoriālajā jūrā, iekšējos ūdeņos un ostās ienāk citu valstu dienesta kuģi. 2012. gada 15. maija Ministru kabineta noteikumos Nr.339 “Noteikumi par ostu formalitātēm” kas nosaka kārtību, kādā notiek ar kuģa ienākšanu ostā un iziešanu no tās saistīto formalitāšu kārtošana, ietvertais 8.1 punkts norāda, ka tie neattiecas uz valsts dienesta kuģiem. Arī Latvijas Republikas valsts robežas likuma 11. pantā par ārējās robežas šķērsošanas nosacījumiem kuģošanas līdzekļiem nav ietvertas norādes par ārvalstu dienesta kuģu ienākšanu. Jāņem vērā, ka valsts dienesta kuģi, tāpat kā karakuģi, realizē valsts politiku un tiem, atbilstoši ANO Jūras tiesību konvencijai, ir līdzvērtīgs statuss, atrodoties citas valsts teritorijā, tādējādi būtu nepieciešams noteikt arī līdzvērtīgu kārtību.  Ņemot vērā minēto, var secināt, ka pastāv nepilnība normatīvajos aktos un nav noteikta kārtība, kādā Latvijas Republikas teritoriālajā jūrā, iekšējos ūdeņos un ostās ierodas citu valstu dienesta kuģi. Ņemot vērā ģeopolitisko situāciju, pastāv arī bažas, ka šo regulējuma nepilnību var izmantot kaitnieciskiem mērķim valsts dienestu kuģi, nākot no ārvalstīm, kas nav ES un NATO sastāvā, jo nav noteiktas konkrētas prasības pret minētajiem kuģiem, kas tiem jāievēro, ienākot Latvijas Republikas teritoriālajā jūrā, iekšējos ūdeņos un ostās, turklāt ārvalstu valsts dienesta kuģiem ir imunitāte, kas liedz to pārbaudi Latvijas Republikas teritoriālajā jūrā, iekšējos ūdeņos un ostās. Arī valsts drošības iestāžu skatījumā valsts dienestu kuģiem, ienākot no ārvalstīm, kas nav ES un NATO sastāvā, būtu nepieciešams veikt kuģu pārbaudi, jo arī šāda veida kuģus ir iespējams izmantot izlūkošanas datu vākšanai un citām aktivitātēm, kas var radīt potenciālu risku Latvijas Republikas drošības interesēm. Tādējādi ir nepieciešams Latvijas Republikas valsts robežas likumā iekļaut punktu, kas paredz noteikt kārtību, kādā ārvalstu valsts dienesta kuģi, ienāk un uzturas Latvijas Republikas teritoriālajā jūrā, iekšējos ūdeņos un ostās, kā arī iziet no teritoriālās jūras, iekšējiem ūdeņiem un ostām. Lai pilnveidotu normatīvo regulējumu, likumprojektā ir iekļauti arī punkti par ārvalstu valsts dienesta kuģa un ārvalsts karakuģa terminiem un to skaidrojumiem. |
| 3. | Projekta izstrādē iesaistītās institūcijas un publiskas personas kapitālsabiedrības | Aizsardzības ministrija, Nacionālie bruņotie spēki. |
| 4. | Cita informācija | Nav. |

|  |  |  |
| --- | --- | --- |
| II. Tiesību akta projekta ietekme uz sabiedrību, tautsaimniecības attīstību un administratīvo slogu | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta tiesiskais regulējums attiecināms uz Aizsardzības ministriju un Nacionālajiem bruņotajiem spēkiem. |
| 2. | Tiesiskā regulējuma ietekme uz tautsaimniecību un administratīvo slogu |  |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav |

|  |
| --- |
| III. Tiesību akta projekta ietekme uz valsts budžetu un pašvaldību budžetiem |
| Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Ne vēlāk kā 6 mēnešu laikā pēc likumprojekta stāšanās spēkā Ministru kabinets izdos Ministru kabineta noteikumus, kas noteiks kārtību, kādā ārvalstu valsts dienesta kuģi ienāk un uzturas teritoriālajā jūrā, iekšējos ūdeņos un ostās, kā arī iziet no teritoriālās jūras, iekšējiem ūdeņiem un ostām (virzītājs – Aizsardzības ministrija) |
| 2. | Atbildīgā institūcija | Aizsardzības ministrija |
| 4. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| VI. Sabiedrības līdzdalība un komunikācijas aktivitātes | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” 7.4.1 apakšpunktu sabiedrības pārstāvji ir aicināti līdzdarboties, rakstiski sniedzot viedokli par likumprojektu.  Likumprojekts tika publicēts Aizsardzības ministrijas mājaslapas sadaļā “Sabiedriskās un publiskās apspriešanas” 2020. gada 25. jūnijā https://www.mod.gov.lv/lv/nozares-politika/sabiedribas-lidzdaliba/sabiedriskas-un-publiskas-apspriesanas  Pēc likumprojekta izsludināšanas Valsts sekretāru sanāksmē tas būs pieejams Ministru kabineta tīmekļa vietnē [www.mk.gov.lv](http://www.mk.gov.lv). |
| 2. | Sabiedrības līdzdalība projekta izstrādē | Sabiedrības pārstāvji ir informēti par iespēju līdzdarboties, publicējot paziņojumu par līdzdalības procesu Aizsardzības ministrijas tīmekļvietnē [www.mod.gov.lv](http://www.mod.gov.lv). |
| 3. | Sabiedrības līdzdalības rezultāti | Sabiedrības pārstāvji nav izteikuši viedokli par likumprojektu. |
| 4. | Cita informācija | Nav. |

|  |  |  |
| --- | --- | --- |
| VII. Tiesību akta projekta izpildes nodrošināšana un tās ietekme uz institūcijām | | |
| 1. | Projekta izpildē iesaistītās institūcijas | Nacionālie bruņotie spēki. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekta izpildes rezultātā netiks izveidotas jaunas institūcijas un netiks likvidētas vai reorganizētas esošās institūcijas. |
| 3. | Cita informācija | Nav. |

Iesniedzējs:

Ministru prezidenta biedrs,

aizsardzības ministrs Artis Pabriks

Vīza:

Valsts sekretārs Jānis Garisons

I. Rubļevska, 67335088

[ieva.rublevska@mod.gov.lv](mailto:ieva.rublevska@mod.gov.lv)